УсакIуэшхуэр Москва ягу къыщагъэкIыж
Литераторхэм я унэ нэхъыщхьэу Москва дэтым иджыблагъэ щагъэлъэпIащ КъБР-м и цIыхубэ усакIуэ, СССР-м, РСФСР-м я Къэрал, Ленин саугъэтхэм я лауреат, жылагъуэ лэжьакIуэ цIэрыIуэ Кулиев Къайсын къызэралъхурэ илъэси 100 зэрырикъур.
Пшыхьым хэтащ Урысей Федерацэм и Федеральнэ Зэхуэсым и Къэрал Думэм и депутат Геккиев Заур, Къэбэрдей-Балъкъэрым и Правительствэм и УнафэщI Мусуков Алий, КъБР-м и лIыкIуэу УФ-м и Президентым и деж щыIэм и къуэдзэ Гыллыев Ахъмэт, абы и лэжьэгъухэу Кавказ Ищхъэрэ федеральнэ щIыналъэм къикIахэр, Урысей Федерацэм и ТхакIуэхэм я зэгухьэныгъэм и правленэм и унафэщIым и къалэнхэр зыгъэзащIэ Иванов Николай, УФ-м и ТхакIуэхэм я зэгухьэныгъэм и правленэм и япэ секретарь Иванов Геннадий, Дунейпсо литературэмкIэ институтым и унафэщIым и къуэдзэ Московская Гали-нэ, усакIуэ цIэрыIуэ Мустафин Эмиль, Кулиев Къайсын и усэхэр зэзыдзэкIа Синельников Михаил сымэ, нэгъуэщIхэри.
Къэбэрдей-Балъкъэрым икIауэ пшыхьым зрезыгъэхьэлIахэм ящыщщ КъБР-м щэнхабзэмкIэ и министр Къумахуэ Мухьэдин, усакIуэм и щхьэгъусэ Элизэт, и къуэ Ахъмэтрэ ипхъу Жаннэрэ, и пхъурылъху Жашуевэ Лейлэ, Кулиевым и унэ-музейм и унафэщI Кулиевэ ФатIимэ, КъБР-м и ТхакIуэхэм я зэгухьэныгъэм и тхьэма- дэ Беппаев МутIэлип, республикэм и цIыхубэ усакIуэхэу Гуртуев Сэлихьрэ Созаев Ахъмэтрэ, «Литературная Кабардино-Балкария» журналым и редактор нэхъыщхьэ Тхьэзэплъ Хьэсэн, тхакIуэхэу, журналистхэу Котляровэ Марие, Мишаевэ Ахузэт, Моттаевэ Светланэ, усакIуэхэр, жылагъуэ лэжьакIуэхэр.
ГуфIэгъуэм зэхуишэсащ Москва и интеллигенцэм и лIыкIуэхэр, Кавказ Ищхъэрэм щыщу къалащхьэм щыпсэухэр, студентхэр, еджакIуэхэр.
КъБР-м щэнхабзэмкIэ и министр Къумахуэ Мухьэдин пшыхьыр иригъэкIуэкIащ икIи къызэхуэсахэм ягу къигъэкIыжащ Кулиев Къайсын и гъащIэмрэ и гуащIэмрэ.
Иванов Геннадий къыхигъэщащ къэралым и пщIэр зыIэта усакIуэ цIэрыIуэм хуэдэ нэхъыжьыфIхэм я зэфIэкIым зэрыригушхуэр, ахэр щIэблэм щапхъэ зэрахуэхъур, абыхэм къытхуагъэна псэкупсэ къулеигъэм щIэ зэримыIэр, балъкъэр тхакIуэ щэджащэр зэращымыгъупщэнур. Ар кърихьэлIахэм ядэгуэшащ Кулиев Къайсын къызэралъхурэ илъэси 100 щрикъум ирихьэлIэу Къэбэрдей-Балъкъэрым щекIуэкIа зэхыхьэхэм зэрыхэтам теухуа и гукъэкIыжхэмкIэ икIи пшыхьым хэтахэм къахуеджащ уса-кIуэр щалъхуа Эль-Тюбю къуажэм, ар щыпсэуа Шэджэм щIыналъэм щыщыхьэщIам и Iэдакъэ къыщIэкIа усэм.
Синельников Михаил Кулиевыр игу къыщигъэкIыжым, къызэхуэсахэм гу лъаригъэтащ усакIуэм и лъэпкъэгъухэу зи хэку зрагъэбгынахэр хамэ щIыналъэм къыщицIыхуауэ зэрыщытам, гугъуехь куэдым ахэр зэрыпхыкIам. Къэпсалъэм жиIащ и адэм Хэку зауэшхуэм ныбжьэгъу къыщыхуэхъуа Кулиев Къайсын зэрыхуэзар гуапэ зэрыщыхъуар, гъащIэм зыщрихьэлIа цIыху нэхъыфI дыдэхэм языхэзу ар къызэрилъытэр, куэдкIэ щIэгъэкъуэн къызэрыхуэхъуар игу къызэринэжар, абы къыщIэна усэхэр игу зэрыды-хьэр.
Къызэхуэсахэр ирагъэплъащ «Псэухэм — мамырыгъэрэ гуфIэгъуэрэ!» литературэ-макъамэ программэ гукъинэжым. Ар ягъэдэхащ «Балкария» IуэрыIуатэ-этнографие къэрал къэфакIуэ гупым, уэрэджыIакIуэхэу Теппеев Алим, Аттаев Азнор, Зеущэ Iэуес, Кабардоковэ Зухра, Гергокаевэ Хьэлимэт, Мизиев Iэубэчыр, артистхэу Жангуразов Мэжит, Атмурзаев Елдар, КIэхумахуэ ФатIимэ, Мамаевэ ФатIимэ, Жабоевэ Ася, Габаев Тенджыз, Багъ Иннэ, Шыпш Къантемыр, Джаппуевэ Лейлэ сымэ, нэгъуэщIхэми. Абы хыхьэу экранымкIэ къагъэлъэгъуащ Кулиев Къайсын и усэхэм езыр къеджэжу, и ныбжьэгъухэм псалъэ гуапэхэр яхужиIэу яхъума видеонэтынхэр. Апхуэдэу къызэхуэсахэр фонограммэкIэ ирагъэдэIуащ урыс усакIуэ цIэрыIуэ Евтушенкэ Евгений Кулиевым хуитха «Я, наконец, пришёл к тебе, Кайсын» усэм.
Куэдым ягу дыхьащ Кулиевым и гъащIэмрэ и гуащIэмрэ теухуауэ Литераторхэм я унэ нэхъыщхьэм щагъэува гъэлъэгъуэныгъэр.
БЖЬЫХЬЭЛI Розэ.
